**Mosoly EGYMI kollégiumi intézményegység intézkedési terve**

**a 2020/2021. tanévben a köznevelési intézményekben a járványügyi készenlét idején alkalmazandó eljárásrendről**

**1. A szülők tájékoztatása**

A csoportvezető nevelőtanárok az első szülői értekezleten tájékoztatják a tanulók szüleit/gondviselőit, hogy csak egészséges, tünetmentes tanuló tartózkodhat a kollégiumban, valamint azt, hogy az egészségi állapotra vonatkozó kikérdezésre hetente (szükség szerint naponta) sor kerül, a testhőmérsékletet beköltözéskor, illetve szükség esetén ellenőrizzük. A szülő/gondviselő figyelmét felhívják arra, hogy köteles értesíteni az iskolát/kollégiumot, amennyiben gyermekénél koronafertőzés-gyanú áll fenn.

**2. Csoportosulás megelőzése általában a kollégium területén**

A pedagógusok és asszisztensek felhívják a tanulók figyelmét minden foglalkozás végén, illetve a szünetekben, hogy kerüljék a csoportosulást, lehetőség szerint tartsák be a 1,5 méter távolságot, továbbá ellenőrzik, szükség esetén újra figyelmeztetik a kollégistákat.

**3. Tantermekben tartózkodás, fertőtlenítés**

A kollégiumi nevelőtanárok minden nap gyakran szellőztetnek. Ahol lehetőség van, ott egy padban egy tanuló foglal helyet, valamint a foglalkozásokon is betartatják a gyerekek közötti biztonsági távolságot. Kézfertőtlenítési lehetőséget biztosítunk a lakóépületekben, melyet az asszisztensek osztanak ki, illetve szükség esetén töltenek újra. Folyékony szappant/ kézfertőtlenítőt a tanulók otthonról is hozhatnak maguknak. Mindennapi fertőtlenítést takarítónők végzik, ebben a munkálatban besegítenek az asszisztensek is.

**4. Közösségi terekben távolságtartás**

Szünetben a kollégiumi csoportok tagjai az udvaron elkülönülten vagy a saját termükben tartózkodnak, ezt az ügyeletes nevelőtanárok és asszisztensek ellenőrzik. Az étkezőben a kollégista tanulók állandó helyen foglalnak helyet az ajánlott 1,5 méter távolság betartásával. A vacsoraidőt a már eddig is működő idősávban tartjuk (kézségfejlesztős tanulóink előbb kezdik az étkezést). A kollégium területén a nyílt térben tartózkodást preferáljuk. A lakószobák előtereiben maximum 2 diák tartózkodhat egyidejűleg. A faházban a TV-teremben egyidejűleg 6 fő, a konyhában 2 fő, az előtérben 2 fő tartózkodhat. Egymás szobájában – az eddigiekhez hasonlón – senki sem tartózkodhat. Ezt betartatni minden kollégiumi nevelőtanár és asszisztens feladata és egyben felelőssége is.

**5. Mosdók használata**

A folyékony szappan, kézfertőtlenítő használatára rendszeresen figyelmeztetjük a tanulókat. Szünetekben az asszisztensek feladata: a mosdóban, illemhelyen egyszerre egy tanuló tartózkodjon. Kérdezzünk rá a kézmosásra is!

**6. Rendezvények szervezése**

A rendezvényeket – lehetőség szerint – szabadtéren tartjuk meg, figyelembe véve a létszámkorlátozásra és a távolságtartásra kiadott iránymutatásokat.

A második félévben szülői értekezlet helyett a szülők/gondviselők tájékoztatása telefonon, levélben, e-mailben történik.

**7. Tanulók felkészítése a higiénés szabályok fokozott betartására**

A beköltözés napján a tanulókat tájékoztatjuk a higiénés szabályokról: kézmosás, köhögési etikett, stb. A folyamatos tájékoztatás érdekében a heti „Környezetünk védelme” foglalkozásba beépítjük a szabályok ismétlését.

**8. Étkeztetés**

A tanulóknak étkezések előtt alapos szappanos kézmosás kötelező, sorban álláskor be kell tartaniuk a 1,5 m távolságot, amelyet az asszisztensek felügyelnek. Az étkezések sorrendjét a külön kifüggesztettek szerint bonyolítjuk.

**9. Tanulói hiányzások kezelése**

A tanulói hiányzásokat igazolt hiányzásnak tekintjük, ha a kollégistának veszélyeztetettségéről és tartós betegségéről orvosi igazolása van, valamint, ha karanténban otthon tartózkodik. A karanténban, vagy tartós betegsége miatt otthontartózkodó tanuló részt vesz az online oktatásban, lehetőségei szerint a KRÉTA, Classroom, email, messenger stb. formák választhatóságával.

**10. Teendők beteg személy esetén**

Beteg személyt az egészségügyi asszisztens azonnal elkülöníti a betegszobában, és értesíti az iskolaegészségügyi orvost. A csoportvezető nevelőtanár értesíti a szülőt/gondviselőt, aki a tanuló háziorvosát haladéktalanul értesíti. Ha más utasítás nem érkezik a hivatalos szervektől, a tanulónak haza kell utaznia. A beteg tanulót egészségügyi asszisztens felügyeli (maszk és kesztyű használata). A betegségből meggyógyult tanulót csak orvosi igazolással fogadja az iskola.

**11. Online oktatásra felkészülés**

A csoportvezető nevelőtanárok online Classroom tantermeket hoznak létre az osztályaiknak (ha átállásra szükség lenne), a tanulók az informatika óra keretében tanulják meg a felület használatát. A tanároknak felkészítő foglalkozásokat kell szervezni a Classroom használatról.

**12. A kollégiumba való visszaérkezéskori teendők**

A vasárnapi befogadó asszisztensek a kiadott táblázatnak megfelelően kikérdezik a diákokat és testhőmérsékletet mérnek. Amíg ez nem történt meg, a kollégista nem foglalhatja el szobáját! Ugyanez vonatkozik a hétfőn visszaérkező kollégistákra is.

A kollégiumból való távozást a kollégistának – az eddigiekhez hasonlóan – jeleznie kell a csoportvezető nevelőtanárnak/ügyeletes nevelőnek, vagy az asszisztenseknek (akár hétközbeni, akár pénteki távozásról van szó).

**13. Az intézkedési terv mellékletei**

- formanyomtatvány a beérkezéskori esetleges COVID-tünetekről

- A kollégium veszélyhelyzeti protokollja

Az Intézkedési terv betartása és betartatása minden munkavállaló és kollégista diák számára kötelező érvényű!

Balassagyarmat, 2020. augusztus 28.

**Karkusz Rita**

kollégiumi intézményegység-vezető